Aleksi Anttalainen

Aleksi Anttalainen (s. 28. maaliskuuta 1999 Turku) on suomalainen jääkiekkopuolustaja, joka pelaa SM-liigajoukkue Ässissä.
Ura.
Juniorivuodet.
Anttalainen aloitti jääkiekkoilun kuusivuotiaana Kiekko-67:ssa. Hän siirtyi jo varhain juniorina Turun Palloseuraan. Anttalainen aloitti jääkiekkoilun hänen isälleen Terolle tutulla pelipaikalla maalivahtina, mutta hän vaihtoi kuitenkin jo varhain puolustajaksi. Anttalainen teki TPS:n lisäksi myös lyhyen visiitin Tutossa. Kaudella 2014–2015 hän oli yhdeksällä osumallaan TPS:n B-nuorten eniten maaleja tehnyt puolustaja.
Toukokuussa 2015 Anttalainen teki TPS:n SM-liigajoukkueen kanssa kolmivuotisen juniorisopimuksen. Hän pelasi kauden 2015–2016 lähes kokonaan seuran A-nuorissa, joita Anttalainen vahvisti myös Junior Club World Cupissa. Hän ei tehnyt kuitenkaan liigadebyyttiään. Anttalainen oli siirtymässä kauden jälkeen Kanadan junioriliigoihin CHL:ään, mutta hänellä tuli Anttalaisen omien sanojen mukaan kuitenkin mutkia matkaan . Hän jatkoi kaudella 2016–2017 TPS:n A-nuorissa, joiden eniten maaleja tehnyt puolustaja Anttalainen oli viidellä osumallaan Eetu Anderssonin ja Kevin Kosken kanssa. Hän ei tehnyt vieläkään liigadebyyttiään.
QMJHL-joukkue Blainville-Boisbriand Armada varasi Anttalaisen 104. pelaajana CHL:n varaustilaisuudessa 2017. Hän siirtyi joukkueeseen kaudeksi 2017–2018 ja eteni Armadan kanssa aina President’s Cup -finaaleihin saakka, mutta mestaruuden vei lopulta kuitenkin Acadie–Bathurst Titan otteluvoitoin 4–2. Syksyllä 2018 Anttalainen osallistui Montreal Canadiensin tulokasleirille. Hän palasi leirin jälkeen Armadan vahvuuteen kaudeksi 2018–2019 ja nousi joukkueen varakapteeniksi. Kesken kauden, tammikuussa 2019 Anttalainen kaupattiin Moncton Wildcatsiin vaihdossa saman kesän kolmannen kierroksen varausvuoroon.
Ammattilaisura.
TPS ja SaiPa.
Anttalainen palasi kaudeksi 2019–2020 kaksivuotisella SM-liigasopimuksella Turun Palloseuraan. Hän teki liigadebyyttinsä runkosarjan avauskierroksella 14. syyskuuta 2019 Porin Ässiä vastaan. Anttalainen merkittiin TPS:n kakkospuolustajapariin Filip Windlertin viereen. Hän sai ottelussa jääaikaa 16.28 minuuttia. Kaikkiaan Anttalainen teki tulokaskautensa aikana 37 runkosarjaottelussa kaksi syöttöpistettä. TPS osallistui kauden aikana myös Spengler Cupiin, jossa hän teki ensimmäisen maalinsa miesten peleissä turnauksen avausottelussa 27. joulukuuta KHL-seura Salavat Julajev Ufaa vastaan. TPS:n jäätyä ilman pudotuspelipaikkaa Anttalainen vahvisti myös seuran A-nuoria pudotuspeleissä. 
Kaudella 2020–2021 Anttalainen pelasi SM-liigassa 50 runkosarjaottelua tehopistein 4+3=7 ja 13 playoff-ottelua tehopistein 2+1=3. Hän teki liigauransa avausmaalin 11. marraskuuta 2020 Pelicansia vastaan. Niko Mikkola valitsi Anttalaisen ottelun Alumnien tähtien ykköstähdeksi. 29. tammikuuta 2021 vierasottelussa Helsingin IFK:ta vastaan hän taklasi Yohann Auvitua sillä seurauksella, että Auvitu loukkaantui. Anttalaiselle tuomittiin tilanteesta 5+20-minuutin ottelurangaistus pään tai niskan alueelle kohdistuneesta taklauksesta ja hänet asetettiin kuuden ottelun mittaiseen pelikieltoon. Pudotuspeleissä Anttalainen jakoi TPS:n sisäisen tehotilaston voiton Johan Ivarssonin kanssa lukemalla +3. Hän voitti kauden päätteeksi SM-hopeaa. Marraskuussa 2020 Anttalainen teki TPS:n kanssa kaksivuotisen jatkosopimuksen.
Anttalainen ehti pelata kaudella 2021–2022 vain 12 ottelua, kunnes lokakuussa 2021 hän joutui sivuun leikkaushoitoa vaatineen polvivamman vuoksi. Anttalainen oli sivussa peleistä kuusi kuukautta, kunnes hän palasi kaukaloihin kesken välierien huhtikuussa 2022. Anttalainen voitti kauden päätteeksi SM-hopeaa. Kaudella 2022–2023 hän teki SM-liigan yhden kauden piste-ennätyksensä tehoilla 4+8=12.
Kaudeksi 2023–2024 Anttalainen siirtyi vuoden mittaisella sopimuksella SaiPaan. Hän joutui loukkaantumisen vuoksi sivuun marraskuun 2023 lopulla. Kuntouduttuaan SaiPa vuokrasi Anttalaisen siirtotakarajalla helmikuussa 2024 loppukaudeksi Tuton Mestis-joukkueeseen. Joukkuetta valmensi aiemmin hänen joukkuetoverinaan TPS:ssä pelannut Jonne Virtanen.
Porin Ässät.
Toukokuussa 2024 Anttalainen teki yksivuotisen ja yhden optiovuoden sisältävän sopimuksen Ässien kanssa. Sopimukseen sisältyi myös koeaika, jonka jälkeen hän jäi joukkueeseen. 27. syyskuuta hän sai yhden ottelun pelikiellon taklattuaan TPS:n Leevi Teissalaa laitaa päin. Tammikuun 20. päivään mennessä Anttalainen oli Ässien plus-miinus–tilastossa kolmantena saldolla +12, edellään vain ykköspuolustajaparin Rami Määttä (+15) ja Radek Kučeřík (+14), kun Ässät tiedotti käyttäneensä Anttalaisen sopimuksen option seuraavasta kaudesta. Hän pelasi kaudella 57 runkosarjaottelua tehden seitsemän tehopistettä. Pudotuspeleissä hän pelasi Ässien kaikissa otteluissa ja teki voittomaaliksi jääneen 1–0-maalin kuudennessa puolivälieräottelussa KalPaa vastaan.
Maajoukkueura.
Anttalainen pelasi alle 18-vuotiaiden MM-kilpailuissa vuonna 2017, jolloin hän voitti hopeaa. Anttalainen pelasi myös alle 18-vuotiaiden Ivan Hlinkan muistoturnauksessa vuonna 2016, jolloin hän jakoi Suomen sisäisen tehotilaston voiton kolmen muun pelaajan kanssa lukemalla +2. Anttalainen pelasi myös World U-17 Hockey Challengessa vuonna 2015. Hänet nimettiin myös Suomen alle 20-vuotiaiden MM-leiriryhmään vuoden 2019 turnaukseen, mutta Anttalainen putosi kuitenkin viimeisten joukossa lopullisesta kisajoukkueesta. Yhteensä hän on pelannut 12 nuorten ja 38 poikien maaottelua.
Anttalainen valittiin Pohjola-leirin tähdistökentälliseen vuonna 2014.
Pelityyli.
Anttalainen luonnehti entisen seuransa TPS:n kotisivujen haastattelussa heinäkuussa 2019 itseään yleispuolustajaksi, jonka vahvuuksiin kuuluu luistelu ja yksinkertainen pelaaminen. Hänen tulisi omien sanojensa mukaan parantaa kaikilla osa-alueilla, mutta lisätä ennen kaikkea voimaa sekä henkistä kanttia.
Muuta.
Anttalaisen isä Tero pelasi jääkiekkoa maalivahtina alemmissa sarjoissa.
Joulukuussa 2020 Anttalainen jäi poliisipartiolle kiinni epäiltynä törkeästä rattijuopumuksesta ja hänet asetettiin väliaikaiseen ajokieltoon.